Ir-Regolament tal-Kummissjoni (KE) Nru 53/2004
tat-12 ta' Jannar 2004
li jemenda r-Regolament tal-Kunsill (KE) Nru 747/2001 fir-rigward tal-kwoti tat-tariffi u l-kwantitajiet ta' referenza tal-Komunità għal ċertu Prodotti Agrikoli li joriġinaw mill-Eġittu
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunitajiet Ewropej,
Wara li kkunsidrat ir-Regolament tal-Kunsill (KE) Nru 747/2001 tad-9 ta' April 2001 li jagħti informazzjoni dwar l-amministrazzjoni tal-kwoti tat-tariffi u tal-kwantitajiet ta' referenza għall-prodotti eliġibbli għal preferenza skond il-ftehim ma' xi pajjiżi tal-Mediterran u t-tħassir tar-Regolament (KE) Nru 1981/94 u (KE) Nru 934/95 [1], u b'mod partikolari l-Artikolu 5(1)(b) tiegħu,
Billi:
(1) Sakemm jitlestew il-proċeduri neċessarji għar-ratifika u sakemm jidħol fis-seħħ il-ftehim Ewro-Mediterranju tal-25 ta' Ġunju 2001 li jistabbilixxi l-Assoċjazzjoni bejn il-Komunitajiet Ewropej u l-Istati Membri tagħhom fuq naħa, u r-Repubblika Għarbija ta' l-Eġittu fuq in-naħa l-oħra, fid-19 ta' Dicembru 2003 ġie konkluż ftehim fil-forma ta' Skambju ta' Ittri dwar l-applikazzjoni proviżorja tal-proviżjonijiet tal-Kummerċ u proviżjonijiet relatati mal-kummerċ tal-Ftehim ta' Assoċjazzjoni Ewro-Mediterranju, hawnhekk iżjed 'il quddiem imsejħa "il-ftehim proviżorju". Il-ftehim proviżorju jibda jseħħ mill-1 ta' Jannar 2004.
(2) Il-Ftehim proviżorju jieħu post id-dispożizzjonijiet relevanti fil-Ftehim ta' Koperazzjoni bejn il-Komunità Ekonomika Ewropea u r-Repubblika Għarbija ta' l-Eġittu ffirmat fit-18 ta' Jannar 1977 [2] u fil-Ftehim bejn l-Istati Membri tal-Komunità Ewropea tal-Faħam u ta' l-Azzar u r-Repubblika Għarbija ta' l-Eġittu iffirmat fi Brussel fit-18 ta' Jannar 1977 [3].
(3) Fil-Ftehim proviżorju dwar l-importazzjoni lejn il-Komunità ta' xi prodotti agrikoli li joriġinaw mill-Eġittu, il-konċessjonijiet tat-tariffi ġew mogħtija b'rata zero fid-dazju tad-dwana fil-parametri tal-kwoti tat-tariffi.
(4) Għal ċerti prodotti agrikoli li għalihom il-konċesjonijiet tat-tariffi taħt il-Ftehim ta' Koperazzjoni ġew applikati bi kwantitajiet referenzali, il-Ftehim proviżorju jipprovdi għall-eżenzjoni tad-dazji doganali fil-kwoti tat-tariffi jew għall-eżenzjoni tad-dazji doganali għal kwantitajiet bla limitu.
(5) Għall-implimentazzjoni tad-dispożizzjonijiet tat-tariffi previsti fil-Ftehim proviżorju, huwa neċessarju li jinbidel l-Anness tar-Regolament (KE) Nru 747/2001 li għandu x'jaqsam mal-kwoti tat-tariffi u mal-kwantittajiet referenzali għal prodotti li joriġinaw mill-Eġittu.
(6) Skond il-Ftehim proviżorju l-kwantitajiet tal-kwoti tat-tariffi għandhom jiżdiedu bi 3 % fis-sena fuq il-kwantità tas-sena ta' qabel, mit-tieni sena wara l-applikazzjoni. Il-kwantitajiet għall-kwoti tat-tariffi għal prodotti oħra għandhom jiġu ffissati speċifikament għall-ewwel tlett snin ta' l-applikazzjoni u għas-snin ta' wara.
(7) Ir-Regolament (KE) Nru 747/2001 għandu jiġi emendat kif hemm bżonn.
(8) Sabiex jiġu kkalkulati il-kwoti tat-tariffi għall-ewwel sena ta' l-applikazzjoni, il-kwantitajiet tal-kwoti tat-tariffi li għalihom il-perjodu tal-kwota jibda qabel id-dħul fis-seħħ tal-Ftehim proviżorju, għandu jitnaqqas proporzjonalment skond dik il-parti tal-perjodu li tkun għaddiet qabel id-data, dejjem skond il-Ftehim proviżorju.
(9) Il-miżuri previsti f'dan ir-Regolament huma bi qbil ma' l-opinjoni tal-Kumitat tal-Kodiċi tad-Dwana,
ADOTTAT DAN IR-REGOLAMENT:
Artikolu 1
L-Anness IV tar-Regolament (KE) Nru 747/2001 għandu jinbidel u minfloku jidħol l-Anness li hawn ma' dan ir-Regolament.
Artikolu 2
Għall-ewwel sena ta' l-applikazzjoni, il-kwantitajiet tal-kwoti tat-tariffi tal-Komunità li għandhom in-numri ta' l-ordni 09.1704, 09.1706, 09.1707, 09.1711, 09.1713, 09.1714, 09.1717, 09.1721 u 09.1725, li l-perjodu tal-kwota jibda qabel id-data li fiha jidħol fis-seħħ il-ftehim proviżorju, għandhom jitnaqqsu bi proporzjon relattiv għall-parti tal-perjodu li jkun għadda qabel id-data.
Artikolu 3
Dan ir-Regolament għandu jidħol fis-seħħ fil-ġurnata ta' wara l-pubblikazzjoni tiegħu fil-Ġurnal Uffiċjali ta' l-Unjoni Ewropea.
Għandu jibda jgħodd mill-1 ta' Jannar 2004.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fit-12 ta' Jannar 2004.